**ΔΗΜΟΣ ΖΑΓΟΡΑΣ ΜΟΥΡΕΣΙΟΥ**

**ΔΕΛΤΙΟ ΤΥΠΟΥ**

**ΖΑΓΟΡΑ 21 ΜΑΡΤΙΟΥ 2024**

**Σε χωριά του Δήμου Ζαγοράς - Μουρεσίου η εκπομπή της ΕΡΤ «Φτάσαμε» με τον Ζερόμ Καλούτα**

Η τηλεοπτική εκπομπή της ΕΡΤ «Φτάσαμε» με παρουσιαστή το γνωστό καλλιτέχνη Ζερόμ Καλούτα ταξίδεψε στο όμορφο Πήλιο!

Την ερχόμενη Κυριακή στις 24 Μαρτίου & ώρα 17:00, πρόκειται να προβληθεί από τη συχνότητα της ΕΡΤ1 το πρώτο μέρος, όπου το τηλεοπτικό κοινό θα δει στους δέκτες του εκτός των άλλων, την επίσκεψη στο Δήμο Ζαγοράς – Μουρεσίου, στα χωριά του Ανατολικού Πηλίου, τη Ζαγορά και την Τσαγκαράδα.

Συγκεκριμένα, ο Ζερόμ Καλούτα επισκέφθηκε στην κεντρική πλατεία του Αγ. Γεωργίου στη Ζαγορά με τα επιβλητικά πλατάνια, το παραδοσιακό καφενείο ο «Τζάνος», που μετρά σχεδόν 200 χρόνια λειτουργίας, σημείο αναφοράς ιστορίας και πολιτισμού της περιοχής!

Συνομίλησε με τον ιδιοκτήτη του καφενείου κ. Γιάννη Πολίτη αλλά και με ντόπιους κατοίκους του χωριού, παίζοντας τάβλι και ψήνοντας τον παραδοσιακό ελληνικό καφέ. Επίσης, επισκέφθηκε τον Γυναικείο Αγροτουριστικό Συνεταιρισμό Ζαγοράς, όπου πήρε μια ιδέα από την πηλιορείτικη γαστρονομία με τοπικές γεύσεις, που μαγεύουν όσους τις δοκιμάζουν!

Στη συνέχεια, η αποστολή της εκπομπής κατευθύνθηκε προς την Τσαγκαράδα, όπου συνάντησε τον αντιδήμαρχο, κ. Νίκο Καμπούρη και κατοίκους του χωριού, μέλη της εθελοντικής ομάδας, που πραγματοποιεί συνεχώς δράσεις βελτίωσης της καθημερινότητας! Σε μια τέτοια δράση συμμετείχε και ο Ζερόμ Καλούτα, με την εθελοντική ομάδα να συμβάλλει στη βελτίωση της πρόσβασης των μονοπατιών.

Επίσης επισκέφθηκαν το ιστορικό κτίριο της Αχιλλοπουλείου Εμπορικής Σχολής, περπάτησαν εντός του όμορφου χωριού της Τσαγκαράδας, στα ξακουστά παραδοσιακά καλντερίμια, ενώ είχε άμεση επαφή με την τέχνη του κεντήματος, που αναβιώνει χάρη στις προσπάθειες γυναικών της περιοχής

Εκ μέρους του Δήμου Ζαγοράς – Μουρεσίου και των κατοίκων του, αναμένουμε με χαρά την προβολή του πρώτου μέρους της εκπομπής, που αναδεικνύει τις ομορφιές του τόπου μας, ευχόμενοι καλή επιτυχία!